钦定古今图书集成/历象汇编/庶征典/第145卷 > 《述梦赋》明·胡俨
## 钦定古今图书集成/历象汇编/庶征典/第145卷 > 《述梦赋》明·胡俨

“登高楼之崔嵬兮，轶氛埃于层霄。天宇廓其洞虚兮，
际空明于泬寥。绮窗朱缀纷玲珑兮，风肃肃而下飘。
睹真人于玉台兮，乘彩凤而逍遥。披太虚而进谒兮，
蹙然闵余之瘠硗。启灵文而欲授兮，顾尘昏之未销。
既食余以麟脯兮，又饮之以醇醪。琴高鼓以清瑟兮，
飞琼汎其云璈。邀王乔而宿之兮，吹参差于凤匏。何”
处子之绰约兮，姱修眉而峨翠翘。肃敛容而不敢讯
兮，欻凌风而高超。余惝恍莫知所之兮，王子导余以
游遨。挟光景以凌厉兮，薄星辰而上朝。抚扶桑之东枝兮，揽若木之高标。骇神鳌之赑屃兮，天吴出而舞
潮。方游鶤之击水兮，儵鹏翼而扶摇。振余袂于千仞
兮，晞余发乎阳乔。升昆仑而餐玉英“兮，渺瑶水之荡
潏。金堂閴其无人兮，悲蟠桃之不实。驾青虬而高驼
兮，过方诸而一息。珠宫贝阙嵯峨兮，荫玉树而肃瑟。
接飞仙之冉冉兮，嘅弱流之无极。卢生去而不返兮，
海若夸于河伯。陋夸父之不知止兮，哀愚公之又惑。”
召荼垒于杜索兮，截雄虺之九首。掷封狐于万里兮，
顾夔魈乎何有？命庚辰于淮涘兮，绁支祁于龟山。猰
㺄殪于青丘兮，梼杌逐乎荆蛮。豺虎深藏而遁迹兮，
蛟螭匿蟠乎重渊。槛余辔以儃徊兮，飘然游乎瑶之
圃。步春台以夷犹兮，睹钧天之万舞。幸余逢此休嘉
兮，内欣欣而和煦。羌回车以复路兮，顺凯风而曾举。
山窅窅而云冥冥兮，佳木秀而承宇。纷红兰于广术
兮，喜芳菲其袭予。恍然乎归来兮，惟觉时之寝处。寄
遐思于寥廓兮，玩孤芳而容与。